美麗島事件

美麗島事件係發生喺1979年12月10號台灣，美麗島雜誌社喺高雄舉行咗一次爭取民主示威遊行，有二萬幾人喺度慶祝聯合國發表「世界人權宣言」卅一週年紀念會，最後演變成警民對峙，政府出動鎮暴部隊、鎮暴車同催淚彈對付集會嘅人。呢次事件，對而家台灣政治發展有深遠影響。

背景 
戰後，國共鬥爭激烈化，中華民國政府退守台灣，成為台灣政權。

1949年中華民國政府喺台灣落定腳之後，國民黨長期一黨專政，針對共產黨統戰手段，國民黨政府實施好多嚴厲手段限制人民喺言論、集會、結社嘅自由，又實施戒嚴、黨禁，即係話人民無組織政黨嘅自由。

喺戒嚴令之下，好多人畀政府亂咁捉去坐監，重有啲畀人判咗死刑，唔少都係冤枉錯判。政府因為逼得啲人民太緊，民間開始興起好多反對勢力，呢啲反對勢力叫做「黨外」，即係國民黨以外。

呢啲黨外人仕爭取人權保障、司法獨立同反對戒嚴、爭取集會同結社自由，呢個時期好多人以創辦雜誌嚟做小眾媒體發表意見，1950年代出版嘅《自由中國》係嗰陣時爭取言論自由嘅代表。1960年《自由中國》組織咗一個叫「中國民主黨」嘅政黨，但畀政府取締，而《自由中國》亦都停刊。

一路到1970年，好多爭取言論自由同民主嘅新興黨外勢力出現，其中以《臺灣政論》、《八十年代》、《美麗島》呢三本雜誌最有代表性，而政府亦成日針對呢幾本雜誌，得閒無事就會查禁吓、打壓吓咁。結果民間黨外勢力對開放黨禁、報禁同廢除戒嚴嘅要求越嚟越激烈，就喺咁嘅背景之下，終於觸發美麗島事件。

經過 
「黨外」人士黃信介喺1979年創辦《美麗島雜誌》，9月8號喺中泰賓館舉行慶祝創刊，國民黨嘅人發起「疾風行動」，聚埋大班人包圍中泰賓館，最後演變成衝突。之後《美麗島雜誌》一路唔理喺邊設分社同服務處，疾風行動嘅人都會話自己係「反共義士」走去搗亂，黃信介屋企重試過畀人放火。

不過由於《美麗島雜誌》係唔同地方設嘅服務處令佢哋喺民間聚咗好多支持者，重令到美麗島雜誌社成為黨外運動嘅指揮中心，所以親政權嘅人就專針對美麗島係咁挑釁同刺激，令到兩班人關係好僵。

於是，《美麗島雜誌》就決定喺1979年12月10號國際人權日，喺高雄舉行「人權大會」同示威遊行。

嗰日有成二萬幾人參加集會，點知國民黨政府話係叛亂，出動鎮暴部隊、鎮暴車同催淚彈圍剿集會人仕。

政府暴力鎮壓之後，好多黨外運動主力嘅人都畀政府拉晒，黨外運動一時間可以話停晒。

影響 
美麗島事件之後，黨外運動可以話無晒，但原本一啲溫和派嘅黨外人士，開始承接黨外運動，變成黨外運動主力。另外，美麗島事件入面畀人拉咗去坐監啲黨外人士嘅家屬，好似姚嘉文老婆周清玉、張俊宏老婆許榮淑，亦成為黨外運動嘅中堅，形成新興嘅黨外勢力。

而喺審判美麗島事件入面畀人拉咗嘅黨外人士度，有一批幫黨外人士辯護嘅律師，亦成為新興嘅黨外勢力之一，呢批人有江鵬堅、陳水扁、蘇貞昌、謝長廷、張俊雄。

呢件事亦令有一批學生同青年，開始關心政治，好似作家林雙不、宋澤萊，亦係新興嘅黨外勢力。

民主進步黨成立 
黨外人士一直以「黨外選舉後援團」、「黨外中央後援會」呢類組織活動，但始終唔係正式政黨，原因係喺黨禁之下，人民無組黨自由，雖然台灣嗰陣時除咗國民黨，重有民社黨、青年黨，但呢啲黨其實都係幫國民黨做教育工作，根本有等如無。

自從1979年12月爆發美麗島事件之後，黨外運動受到好大打擊。一直等到1986年，新興嘅黨外勢力組成嘅「公政會」喺唔同地方成立分會，民間亦對組織政黨嘅要求越來越大，於是有班人就唔理黨禁，喺9月28號成立「民主進步黨」。喺十一月召開第一次全國代表大會，選咗江鵬堅做第一任黨主席。

雖然政府重未解除黨禁，不過喺經過美麗島事件同之後好多新興嘅黨外運動，加上民國政府已經放棄咗軍事滅共觀念，改為民主統一中國，所以民進黨成立嗰陣，政府都由得佢。終於政府喺1987年開放黨禁，而喺開放黨禁之後，新政黨一路係咁成立，到1991年已經有68個登記咗嘅政黨，而民進黨喺咁多政黨之中，一路到而家都係國民黨之外台灣最大政黨之一。

針對2020年香港民主派初選嘅檢控同拘捕：當時有啲傳媒形容事件係「港版美麗島」事件。

拎 
高雄—美麗島事件

高雄
臺灣史
1979年